ธปท.เผยปัญหากรีซกระทบการลงทุนสินทรัพย์เสี่ยง
ธปท.ชี้ปัญหากรีซกระทบความเชื่อมั่นและการลงทุนในสินทรัพย์เสี่ยง ยอมรับทำให้เงินบาทอ่อนค่าลง ระบุต้องติดตามต่อไป
30 มิ.ย. 2558

ธปท.ชี้ปัญหากรีซกระทบความเชื่อมั่นและการลงทุนในสินทรัพย์เสี่ยง ยอมรับทำให้เงินบาทอ่อนค่าลง ระบุต้องติดตามต่อไป
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า จากปัญหาหนี้กรีซที่เร่งตัวขึ้นในช่วงสุดสัปดาห์ที่ผ่านมา ส่งผลให้นักลงทุนขาดความเชื่อมั่นและมีความต้องการลงทุนในสินทรัพย์ที่มีลักษณะเป็นสินทรัพย์ปลอดภัย (Safe Haven) กดดันให้ราคาพันธบัตรสหรัฐฯและเยอรมันปรับเพิ่มขึ้น และทำให้เงินเยนแข็งค่าขึ้น ขณะที่เงินยูโรอ่อนค่าลง 
"สำหรับผลต่อตลาดการเงินไทยเมื่อวันที่ 29 มิ.ย.ที่ผ่านมา ค่าเงินบาทเปิดตลาดอ่อนค่าลงรวดเร็วในช่วงเช้าท่ามกลางธุรกรรมที่เบาบาง ก่อนจะกลับแข็งค่าและเคลื่อนไหวมีเสถียรภาพในช่วงบ่าย โดยรวมอ่อนค่าลง 0.15%  และดัชนีตลาดหุ้นไทยปรับลดลง 6.84 จุด (-0.45%) แม้ระหว่างวันจะปรับลดลงกว่า 22 จุด ส่วนอัตราผลตอบแทนพันธบัตรรัฐบาลไทยเคลื่อนไหวในกรอบและปิดตลาดเปลี่ยนแปลงเพียง -2 ถึง 0 bps.จากวันก่อนหน้า" นางจันทวรรณระบุ
นางจันทวรรณ กล่าวว่า อย่างไรก็ดีในช่วงสัปดาห์นี้ ตลาดการเงินโลกน่าจะมีความผันผวนเป็นระยะๆ จากความไม่แน่นอนในสถานการณ์ปัญหาหนี้กรีซ ซึ่งจะส่งผลทางอ้อมต่อค่าเงินยูโร  ซึ่ง ธปท. จะติดตามสถานการณ์อย่างใกล้ชิดและเตรียมความพร้อมเพื่อดูแลรักษาเสถียรภาพของระบบการเงินไทย
ขณะที่ตลาดการเงินภูมิภาค ก็สะท้อนให้เห็นความเชื่อมั่นที่ปรับลดลงผ่านทั้งค่าเงินภูมิภาคและตลาดหลักทรัพย์ที่ปรับลดลง โดยเงินวอน (KRW) และเงินริงกิต (MYR) อ่อนค่าลงกว่า 0.75% และ 0.41% ตามลำดับ ขณะที่ตลาดหลักทรัพย์เซี่ยงไฮ้(Shanghai) ปิดตลาดลดลงสูงสุดที่ 3.34%